google/wiki40b huggingface dataset:
Naujasis Tilžės keleivis

Naujasis Tilžės keleivis – prūsų lietuvių tautinės mažumos laikraštis, ėjęs 1924–1940 m. Tilžėje.

Istorija

Leistas vietoje laikraščio „Tilžės keleivis“ gotišku šriftu. Leido Spaudos draugija, E. Jagomasto leidykla „Lituania“ dukart per savaitę. Spausdino Jagomasto spaustuvė, spaustuvė „Lituania“ Tilžėje.
Leido priedus: „Kalėdų dovanėlė mūsų kūdikėliams“, „Keleivio draugas“, „Mittelungen für preussischen Litauer“, „Naujojo Tilžės keleivio priedas“, „Prūsų lietuvininkų draugas“, „Prūsų lietuvių jaunimas“.
Informavo apie svarbiausius įvykius Mažojoje Lietuvoje, Vokietijoje, Didžiojoje Lietuvoje ir užsienyje, rašė politikos, ekonomikos temomis, spausdino lietuvių rašytojų M. Katkaus, Lazdynų Pelėdos, Donelaičio, Maironio ir kitų kūrinius.
Redagavo F. Domašius, Enzys Jagomastas, Ona Jagomastaitė-Vilmantienė, J. A. Mikutaitis.
Džiovanis Bokačas

Biografija

Gimė Toskanoje ir buvo nesantuokinis prekeivio sūnus. Tėvas jį mokė prekybinio amato, tačiau jaunojo Dž. Bokačo netraukė komercija. Jis ėmėsi studijuoti teisę. Gyvendamas Neapolyje Dž. Bokačas įsimylėjo merginą, vardu Fiameta. Tai paskatino jį imtis plunksnos – gimė pirmieji eilėraščiai ir proza (riterių romanai).
1330–1350 metais Dž. Bokačas gyveno tai Neapolyje, tai Florencijoje, rašė daugiausia pastorales, poemas. 1350 m. Dž. Bokačas tapo Florencijos ambasadoriumi. Šiuo periodu jis artimai draugavo su Frančesku Petrarka (Francesco Petrarch) užmezgė daug pažinčių su užsienio diplomatais.
1358 m. Dž. Bokačas baigė rašyti svarbiausią savo gyvenimo darbą – Dekameroną (Decameron), kurį buvo pradėjęs prieš dešimtį metų. Dž. Bokačo kūrinio originalumas slypi jo pasakojime, kuriame gausu jausminių, poetinių įvaizdžių. Dekamerone sudera dvi skirtingos to meto Europoje gyvavusios literatūrinės tendencijos – klasikinė ir romantinė. Dekameronas padarė įtaką daugeliui vėlesnių kūrėjų ne tik Italijoje, bet ir visoje Europoje.
Kazys Cesevičius

Biografija

1982 m. baigė Lietuvos žemės ūkio akademiją, inžinierius elektrikas.
K. Cesevičiaus individualios plastmasinių gaminių įmonės savininkas.
Darbo partijos Ukmergės rajono skyriaus narys, Ukmergės skyriaus pirmininko pavaduotojas.
2007–2011 m. ir nuo 2011 m. Ukmergės rajono savivaldybės tarybos narys. 
Sutuoktinė Tatjana, vaikai Nerijus, Gabija.
Rūta Miliūtė

Biografija

2009 m. baigė Kauno „Santaros“ gimnaziją. Dar mokykloje lankė debatų klubą anglų kalba. Kadangi nacionaliniai debatai vykdavo politinėmis temomis, jau tada pradėjo domėtis socialiniais mokslais. 2014 m. VU Tarptautinių santykių ir politikos mokslų institute įgijo politikos mokslų bakalauro laipsnį.
2012 m. sausio–liepos mėn. pagal „Erasmus“ mainų programą studijavo Marmaros universitete Stambule, Turkijoje; rugsėjo mėn. atliko praktiką Lietuvos radijo ir televizijos Naujienų tarnyboje; spalio–gruodžio mėn. stažavosi Liudviko fon Mizeso institute Briuselyje, Belgijoje.
2014–2015 m. dirbo dienraščio „Kauno diena“ rinkodaros vadybininke. 2015 m. rugsėjo–gruodžio mėn. dirbo AB TEO pardavimo projektų koordinatore.
2015 m. Kauno technologijos universiteto Socialinių, humanitarinių mokslų ir menų fakultete pradėjo studijuoti viešosios politikos magistro programą.
2016 m. pradėjo dirbti Lietuvos valstiečių ir žaliųjų sąjungos veiklos koordinatore.
Moka anglų, vokiečių, norvegų kalbas. Pomėgiai: kelionės, teatras.
Nerimos seniūnija

Istorija

Seniūnija buvo įkurta 1947 m. rugpjūčio 1 d. 1952 m., Japonijos gynybos pajėgos čia įkūrė bazę. Dabar čia įsikūrusi Pirmosios rytinės sausumos gynybos pajėgų divizijos būstinė.

Geografija

Nerima rytuose ribojasi su Itabašio seniūnija, pietuose – su Suginamio, Tošimos ir Nakano seniūnijomis, pietvakariuose – su Musašinu, vakaruose – su Nišitokiju.

Ekonomika

Ūkiams ir fermoms užimant 3,42 km², Nerima pirmauja visų Tokijo seniūnijų tarpe kaip daugiausiai dirbamos žemės turinti seniūnija. Čia daugiausia yra gyvenamieji kvartalai, pramonės mažai.

Simboliai

Oficiali gėlė – azalija, medis – japoninė magnolija (Magnolia kobus).
Centralizuotas maitinimas

Sąlygos

Centralizuoto maitinimo operatoriai dalyvauja savivaldybių organizuojamuose LR Viešųjų pirkimų įstatymo reglamentuotuose paslaugos teikimo konkursuose.
Maitinimo paslaugų teikimo konkursą laimi įmonė, pasiūliusi žemiausią maitinimo paslaugos administravimo kainą.

Atskaitomybė ir kontrolė

Centralizuoto maitinimo organizavimo švietimo įstaigose operatorius yra atskaitingas savivaldybėms. Savivaldybės kontroliuoja maitinimo paslaugos organizavimą, vykdymą, maisto kokybės ir finansinius klausimus.
Centralizuoto maitinimo operatoriaus švietimo įstaigose veiklą prižiūri, tikrina bei kontroliuoja Lietuvos Respublikos valstybinė maisto ir veterinarijos tarnyba bei Valstybinė visuomenės sveikatos priežiūros tarnyba.
Vainežerio senovės gynybinis įtvirtinimas

Istorija

Ančios ežero pusiasalis, patogus dėl savo kraštovaizdžio ir išteklių, buvo apgyvendintas kelis kartus, prieš čia įrengiant Vainežerio senovės gynybinius įtvirtinimus. Ankstyviausi apgyvendinimo (stovyklavietės) pėdsakai datuojami mezolito laikotarpiu, vėlyvesni – I tūkst. Galiausiai įrengti gynybiniai įtvirtinimai pagal radinius gali būti datuojami XVI(?)–XVIII a.
Manoma, kad gynybinis įtvirtinimas įrengtas dvarininkų XVII–XVIII a., nes yra buvusio Justinavo (Vainežerio) dvaro teritorijoje. Neabejojama, jog šie įtvirtinimai buvo naudojami karo su Švedija ir Rusija metais (1701–1721). Tuo metu tokie gynybiniai įtvirtinimai buvo statomi netoli dvarų.

Archeologiniai tyrimai

2006 m. atlikti archeologiniai tyrimai gynybinio pylimo vietoje (18x4 m dydžio perkasoje). Nustatyta, jog pylimo statybai naudotas atvežtinis molis su gargždo priemaišomis. Pylimo pietinėje pusėje akivaizdus juodo šlyno tarpsluoksnis. Spėjama, kad jis supiltas iš aplink pylimą esančios pelkės. Pylimo aukštis siekia 1,75–2 m, plotis – 16 m, jo vidinė dalis buvo apdėta skaldytais, vidutiniškai 30x20x6 cm dydžio akmenimis. Prieš įrengiant pylimą, pasirinkta teritorija buvo lyginama, reljefiniai nelygumai užpilti gruntu, daugiausia moliu. Po pylimu atidengtas 20–40 cm storio kultūrinis sluoksnis, kuriame surasta lipdytos keramikos. Aptiktas grindinio fragmentas nėra pylimo įrengimo konstrukcinis elementas, jis siejamas su lipdytos keramikos, datuojamos I tūkst. kultūriniu horizontu. Tarp kitų archeologinių radinių – titnaginiai dirbiniai.
Susamyrtau

Susamyrtau (kirg. Суусамыр тоо) – kalnagūbris Kirgizijoje, vidiniuose Tianšanio kalnuose, į pietryčius nuo Talaso Alatau. Ilgis – apie 125 km. Didžiausias aukštis siekia 4048 m. Vakarinėje dalyje kalnus perkerta Čičikano (Naryno intakas) tarpeklis. Sudaryti iš granito ir metamorfinių skalūnų. Šlaituose plyti kalnų pievos, aukštikalnėse yra ledynų.
Rolandas Bergeris

Roland Berger (1937 lapkričio 22 Berlin) – vokiečių verslininkas, verslo patarėjas.
Roland Berger vardu žinoma tarpt. firma Roland Berger Strategy Consultants (2007 apyvarta siekė 600 mln. eurų, joje dirbo 2 000 darbuotojų 35 atstovybėse.
Nikaragvos istorija

Kolonizacija

Pirmasis europietis, pasiekęs Nikaragvos teritoriją buvo Kolumbas, kuris lankėsi 1502 m. 1522 m. konkistadoras Gil González Pereira su nedideliu būriu pasiekė vakarų Nikaragvą iš Panamos, kur rado klestinčias indėnų karalystes. Jis prisirinko aukso ir grįžo atgal, pavadindamas savo atrastą teritoriją Nikaragva.
Netrukus Nikaragva buvo užpulta iš trijų pusių: González Dávila išsilaipino rytinėje pakrantėje, Francisco Hernández de Córdoba įžengė į kasikų žemes iš pietų, o Korteso siųstas Pedro de Alvarado - iš šiaurės. Konkistadorai pradėjo tarpusavio karus, kurie truko iki 1529 m. Jų metu sunaikinta vietinė indėnų civilizacija, indėnai paversti vergais, o žemė išdalinta tarp ispanų.
Laimėtoju konkistadorų kare išėjo Pedrarias Dávila, kuris įtvirtino savo pozicijas naujai įkurtoje Leono gyvenvietėje. buvo kolonizuota Ispanijos 1524 metais. 1538 m. Nikaragvos teritorijos priskirtos Naujosios Ispanijos vicekaralystei (nuo 1570 m. - jai pavaldžiai Gvatemalos generalkapitonijai). Nikaragva buvo atskira valda su sostine Leone.
Kadangi ispanus labiausiai domino vakarinė Nikaragvos dalis, rytinės pakrantės buvo dalinai užmirštos. Tai nuo XVII a. leido čia įsitvirtinti britams, kurie įsteigė neoficialią koloniją, žinomą kaip Moskitų krantas.

Nepriklausomybė ir Somosų šeimos valdymas

1821 metais Nikaragva iškovojo nepriklausomybę ir prisijungė prie Suvienytųjų Centrinės Amerikos Provincijų. 1838 metais ji paliko šią federaciją ir 1854 tapo visiškai suverenia respublika.
Nikaragvos teritorija visada buvo labai strategiškai svarbi JAV interesams. Per Nikaragvą ėjo prekybinis kelias, kuriuo buvo siunčiami kroviniai į aukso kasybos vietas Kalifornijoje.
Nikaragvos politinė situacija ilgą laiką buvo palaikoma JAV – tiek pinigais, tiek karine parama. Nuo 1936 buvo palaikomas Somosų šeimos valdymas, nors jie padarė milžiniškos žalos tiek šalies gamtai, tiek žmonėms – buvo masiškai kertami miškai, dėl ko prasidėjo dirvos erozija, masiškai naudojami pesticidai, uždrausti beveik visur kitur pasaulyje. 1972 metais įvyko žemės drebėjimas, sugriovęs sostinę Managvą, ir palikęs be pastogės 500 000 gyventojų. Pusė tarptautinės paramos nusėdo Somosų šeimos sąskaitose, kas tapo pagrindiniu kairiųjų pažiūrų emigrantų – sandinistų (pagal generolo Sandino, kuris 1927–1933 m. kovojo partizaninį karą prieš amerikiečius, pavardę) pretekstu pradėti partizaninį karą šalies pakraščiuose. Sandinistams padėjo Kubos režimas, o netiesiogiai ir SSSR.

Sandinistų valdymas

1979 Somosų šeima buvo nuversta ir į valdžią atėjo daugpartinė koalicija. 1984 metais prezidentu buvo išrinktas sandinistas Danielis Ortega, kuris konsolidavo valdžią ir pradėjo socialistines reformas. Tačiau jos kartu buvo lydimos ir pilietinio karo tarp sandinistų ir kontrarevoliucionierių, kuriuos finansavo JAV ir ypač prezidentas Ronaldas Reiganas.
1990 metais Nikaragvoje įvyko parlamento rinkimai, kuriuose sandinistai pralaimėjo dešiniųjų koalicijai. Tai baigė pilietinį karą.
Vladas Turla

Vladas Turla (g. 1953 m. vasario 22 d. Biržuose) – sportininkas, Biržų garbės pilietis. Pasaulio ir Europos daugkartinis rekordininkas.
Libijos dykuma

Geografija

Pietuose Libijos dykumą riboja Darfuro, Enedžio, Erdžio, vakaruose – al Harudž al Asvado plynaukštės, Tibesčio kalnai, šiaurėje – al Achdaro plokščiakalnis ir Libijos aukštuma.
Šiaurinė dalis žema, padengta smėlynais, iškylančiais į 300 m aukščio kopas. Šiaurės rytuose būdingos gilios tektoninės įdubos (Kataros įduba, altitudė -133 m). Pietuose akmeningos ir smėlingos 400-500 m aukščio plynaukštės, su atskirais kalnų masyvais; aukščiausias – 1934 m al Uvainato kalnas.

Klimatas

Klimatas žemyninis tropinis, šiaurėje – subtropinis. Paros temperatūros svyravimai iki 30 °C. Šiaurėje per metus iškrenta 50-100 mm kritulių, piečiau – tik ~25 mm per metus; lyja žiemą.

Gamta

Didžiąją dykumos dalį užima visiškai tušti plotai, tačiau vietomis yra dykuminių akacijų, tamariskų sąžalynai. Yra vadžių, požeminio vandens. Įdubose, depresijose – druskožemiai, druskos plutos. Vietose, kur gruntinis vanduo išeina į paviršių yra oazių: Egipte – Fajumas, Dachla, Farafra, Siva, Baharija, Libijoje – Kufra, Džagbubas).
Don McLean

Donald McLean (g. 1945 m. spalio 2 d.) – populiarus JAV dainininkas, baladžių atlikėjas, dainų autorius.
Labiausiai išpopuliarėjo 1971 m. albumo baladėmis "American Pie" – inspiruota Ritchie Valens žūties, ir "Vincent", kuri skirta Vincentui Van Gogui.
Povilas Malakauskas

Biografija

1973 m. Povilas Malakauskas baigė Vilniaus 34-ąją vidurinę mokyklą, 1978 m. – Vilniaus univeriteto Fizikos fakultetą. Gavo fizikos mokslų daktaro laipsnį. 1978–1992 m. – Lietuvos puslaidininkių fizikos instituto inžinierius, jaunesnysis mokslinis bendradarbis, mokslinis bendradarbis, grupės vadovas. 1992–1994 m. – Krašto apsaugos ministerijos Ryšių ir informacinių sistemų tarnybos viršininko pavaduotojas. 1994–1996 m. – Krašto apsaugos ministerijos Tarptautinių ryšių departamento direktorius. 1996 m. kovo 20 d. – Krašto apsaugos ministerijos sekretorius (gynybos politika; tarptautiniai ryšiai; bendradarbiavimas su NATO, ES). 1996 m. gruodžio 30 d. – Krašto apsaugos ministerijos viceministras (tarptautiniai ryšiai; planai, programos, biudžetas). 2000 m. dalyvavo rinkimuose į Seimą daugiamandatinėje apygardoje Tėvynės sąjungos sąraše (dvyliktu numeriu), bet išrinktas nebuvo. 2002 m. balandžio 26 d. – Krašto apsaugos ministerijos sekretorius (gynybos politika ir tarptautiniai ryšiai; bendradarbiavimas su NATO, ES).
2004 m. lapkričio 4 d. – 2007 m. birželio 11 d. buvo Specialiųjų tyrimų tarnybos direktoriumi.
Nuo 2007 m. birželio 12 d. Lietuvos Respublikos Seimo paskirtas Valstybės saugumo departamento direktoriumi. Atleistas nuo 2009 m. gruodžio 28 d.
2010–2014 m. policijos generalinio komisaro vyriausiasis patarėjas.
Povilas Malakauskas yra vedęs, turi tris sūnus.
UEFA čempionų taurė 1957–1958 m.

UEFA čempionų taurė 1957-1958 m. – trečiasis UEFA čempionų taurės turnyras, prasidėjęs 1957 m. rudenį. Jį trečiąkart laimėjo Real Madrid CF klubas, 1958 m. gegužės 28 d. finale įveikęs AC Milan.
Meretsegerė

Meretsegerė (taip pat Mertsegerė, Mersegerė, Meresegerė) – Egipto deivė kobros pavidalu. Vaizduota kaip žiedais susirangiusi kobra, kobra moters galva arba kartais net trigalvė kobra – su kobros, moters ir peslio galvomis. Ypač retai buvo vaizduota ir moters figūra. Kartais buvo tapatinama su Hatore (Vakarų deive) ar net Ptachu (buvusiu kapų statytojų globėju). Jos kultas gyvavo tik Tėbų apylinkėse ir po visą Egiptą neišplito.
Meretsegerės vardas reiškia Mylinti tylą (mr – meilė, besibaigianti moteriškos giminės galūne -t; sgr – ramybė) ir pradžioje ji buvo dykumos pavojų suasmeninimas. Kadangi jos vardo pirmas skiemuo toks pats kaip piramidės, pradėta laikyti, kad ji gyvena al-Kurno, piramidės formos kalno, esančio šalia Karalių slėnio, viršūnėje. Senovėje pats kalnas vadintas jos vardu ir ji buvo jo personifikacija. Pati deivė taip pat vadinta ir Dehenet Imentet (Vakarų viršūnė).
Tikėta, kad ji saugo faraonų kapus nuo plėšikų. Kartu ji buvo kapų statytojų, gyvenusių Deir al-Medinoje, globėja, tačiau bausdavo (geldama arba apakindama gyvatės nuodais) tuos, kurie nusikalsdavo. Todėl kaimo gyventojai statė jai skirtas šventyklas ir stelas. Viena didesniųjų šventyklų buvo į pietus nuo Deir al-Madinos prie kalnų tako į Karalienių slėnį. Meretsegerės kultas sparčiai nunyko po 21 dinastijos, kai faraonus liautasi laidoti Karalių slėnyje.
KS Raków Częstochowa

Istorija

Klubo ištakos siekia 1921 m. kai buvo įkurta Racovia. Nuo 1927 m. vadinamas Raków.
Yra žaidę elito divizione, bet po ketvirto sezono iškrito į žemesnį lygmenį.
Fridrichas Bekeris

Fridrichas Bekeris (Becker; 1805 m. gruodžio 21 d. Pamelėčiuose, prie Tilžės, Mažoji Lietuva – 1890 m. sausio 11 d. Ragainėje, Mažojoje Lietuvoje) – tautosakos rinkėjas ir vertėjas į vokiečių kalbą.

Biografija

Baigė Karalienės mokytojų seminariją, mokytojavo Tilžės pradžios mokykloje, nuo 1839 m. – gimnazijoje.
Išleido laisvai verstų lietuvių tautosakos kūrinių rinkinį Balladen und poetische Erzählungen („Baladės ir poetiniai pasakojimai“, 1846, su J. G. Thiele), Littauische und preussische Volkssagen („Lietuvių ir prūsų liaudies sakmės“, 1847, su C. Roose ir Thiele), lietuvių kalbos vadovėlį Der kleine Littauer („Mažasis lietuvis“, 1866), apie 1861 m. į lietuvių kalbą išvertė studentų himną Gaudeamus igitur, periodikoje paskelbė lietuvių pasakų vertimų.
Varnsdorfas

Istorija

Gyvenvietė žinoma nuo XIV a. Pirmą kartą paminėtas rašytiniuose šaltiniuose 1357 m.
Ilgą laiką buvo Austrijos imperijos sudėtyje, priklausė Bohemijos regionui. Čia gausiai gyveno vokiečiai, bet po Antrojo pasaulinio karo jie buvo deportuoti iš Čekijos.

Gyventojai

Pagal 2019 m. duomenis gyveno 15,2 tūkst. gyventojų. Absoliuti dauguma iš jų čekai.
Magadanas

Pramonė

Mieste gaminama kalnakasybos pramonės įrengimai, kuro aparatūra, statybinės medžiagos, automobiliai. Yra odos ir avalynės kombinatas, siuvimo fabrikas; žuvų pramonė.
Magadane veikia pedagoginis institutas, Chabarovsko politechnikos institutų filialai; Rusijos mokslinio tyrimo institutai, Ramiojo vandenyno okeanografijos ir žuvininkystės instituto skyrius.

Transportas

Magadane yra uostas (tinkamas laivybai nuo gegužės iki gruodžio), nedidelis tarptautinis oro uostas „Sokol”, vietinis oro uostas „Magadan-13”. Geležinkelio nėra. Neasfaltuotas Kolymos traktas, einantis per žemutinės Kolymos aukso gavybos rajonus, jungia Magadaną su Jakutsku.
Jurgita Judickienė

Jurgita Judickienė (g. Prienuose) – teisininkė, verslo teisės advokatė, Vilniaus universiteto (VU) Teisės, Ekonomikos fakulteto lektorė, Advokatų profesinės bendrijos Judickienė ir partneriai JUREX steigėja ir vadovė.

Biografija

1996 m. su pagyrimu baigė Prienų „Žiburio“ gimnaziją. Nuo 1996 m. iki 2001 m. VU Teisės fakultete studijavo teisę, įgijo teisininko kvalifikaciją.
Nuo 1998 m. nekilnojamojo turto įmonės teisininkė, nuo 1999 m. teisininkė verslo konsultacijų bei paslaugų įmonėse (UAB „Arx legis” juristė, UAB „Verslo sfera” teisininkė), 2000 m. VšĮ „Teisės patarėjai” (KŪB) teisininkė, nuo 1999 m. iki 2000 m. Vilniaus m. 1–osios advokatų kontoros advokato Kęstučio Virbicko asmeninė padėjėja, nuo 2001 m. birželio 28 d. iki 2002 m. lapkričio 21 d. Stasio Šedbaro advokatų kontoros advokato padėjėja, nuo 2002 m. lapkričio 21 d. iki 2006 m. vasario 23 d. advokatė, nuo 2006 m. vasario 24 d. advokatė yra advokatų kontoros „Judickienė ir partneriai JUREX“ steigėja ir seniūnė. Praktikos sritys – ginčų sprendimas ir jų prevencija, įmonių veikla ir valdymas, komercijos teisė, viešieji pirkimai, konkurencijos teisė, darbo ir valstybės tarnybos santykiai.
Nuo 2001 m. 9 metus VU Teisės fakultete vedė praktinius užsiėmimus, VU Ekonomikos fakultete skaitė kursą „Civilinė ir darbo teisė“. Paskelbė mokslinių publikacijų, yra mokymo programų bendraautorė. Teikia teisinius komentarus žiniasklaidai, publikuoja straipsnius verslo teisės temomis (pvz., verslo dienraštyje „Verslo žinios”). Dalyvauja Lietuvos jaunųjų advokatų asociacijos veikloje. Skaitė pranešimus įvairiose tarptautinėse bei mokslinėse konferencijose, vedė ir veda seminarus bei įvairius mokymus verslo teisės klausimais, dalyvauja jaunųjų vadovų klubų veikloje. Mykolo Romerio universiteto Teisės fakulteto „Alumni“ draugijos įgyvendinamo projekto „Mentoringas jauniesiems teisininkams“ (MJT) dalyvė, taip pat nuo 2015 m. jaunųjų verslininkų mentorė.
Moka rusų, prancūzų ir anglų kalbas.
Joniškio rajono apylinkės teismas

Joniškio rajono apylinkės teismas – apylinkės teismas šiaurės Lietuvoje. Teritorija – Joniškio rajonas. Dirba 3 teisėjai.
Adresas: Medžiotojų g. 2A, LT-84115 Joniškis.
Apeliacinė instancija – Šiaulių apygardos teismas (ŠAT).
Verlibras

Verlibras (pranc. vers libre 'laisvosios eilės') – eiliavimas be aiškios sistemos.
Nuo prozos tokį eiliavimą skiria intonacinės ypatybės: simetriškas, periodiškas kalbos bangavimas (stipryn–silpnyn, aukštyn–žemyn), sintaksinių pakartojimų ir paralelizmų poetika, sintaksinių kalbos vienetų simetrija, jų reikšminės opozicijos. Verlibru parašytuose kūriniuose būna savitai suderintų įvairių eilėdaros sistemų bei metrų. Labai svarbi semantinė ir sintaksinė kalbos struktūra, jos grafinė išraiška. Verlibras turi panašumo į silabotoninės eilėdaros laisvąsias eiles, kartais manoma, kad tos eilėdaros sistemos nesiskiria.
Verlibras pradėtas vartoti XVIII a. vid. Pradininku laikomas amerikiečių poetas Voltas Vitmenas, išleidęs knygą „Žolės lapai“ (1855). Verlibras ypač paplito XX a. Juo modernioji poezija stilistiškai atsiriboja nuo klasikinės poezijos.
Robertas Povilaitis

Robertas Povilaitis (g. 1976 m. lapkričio 29 d. Vilniuje) – psichologas, psichologinės pagalbos vaikams telefonu tarnybos vadovas. Aktyviai propaguoja smurto ir patyčių mažinimo Lietuvos mokyklose idėją, 2006-ųjų „Lietuvos tolerancijos žmogus“.

Išsilavinimas

Baigė klinikinės psichologijos magistrantūros studijas Vilniaus universitete. 2008 m. Vilniaus Universitete apgynė daktaro disertaciją „Mokinių dalyvavimo patyčiose ir psichosocialinio funkcionavimo sąsajos“.

Šeima

Vedęs. Žmona Ieva, dukra Gabija. Tėvas – Apolinaras Juozas Povilaitis.

Profesinė veikla

Nuo 2000-ųjų – Vilniaus psichologinės savanoriškos pagalbos telefonu tarnybos „Vaikų linija“ koordinatorius, vėliau – viešosios įstaigos „Vaikų linija“ vadovas.
Tarptautinio projekto „Poreikių įvertinimas ir žinomumo didinimas apie patyčias mokyklose“ koordinatorius Lietuvoje.
Šiuo metu vadovauja tarptautinio projekto „Vaikų ir paauglių psichikos sveikata Europos Sąjungoje po plėtros: efektyvios politikos ir praktikų sukūrimas“ darbo paketui „(Save) žalojančio elgesio prevencija mokyklose“.
Aktyviai dalyvauja kituose tarptautiniuose projektuose, susijusiuose su psichikos sveikatos problemomis.

Veikla mažinant patyčių paplitimą mokyklose

2004 m. su bendraminčiais inicijavo kampaniją „Nustok tyčiotis“, siekdamas, kad patyčių (angl. bullying) problema būtų pripažinta prioritetu valstybės mastu, būtų diegiami modernūs smurto prevencijos metodai. 2004–2005 m. surengė apie šešias dešimtis seminarų mokyklų bei socialinių tarnybų darbuotojams, tėvams.

Visuomeninė veikla

1994–1996 m. dirbo Vilniaus „Jaunimo linijos“ savanoriu konsultantu.
Nuo 2007 m. iki 2010 m. – Lietuvos psichologų sąjungos prezidentas. Siekia didinti psichologinės pagalbos prieinamumą Lietuvoje, kelti šios profesijos prestižą.
Psichosocialinės reabilitacijos asociacijos tarybos narys.
Lietuvos telefoninių psichologinės pagalbos tarnybų asociacijos valdybos narys.
Vaikų draugų asociacijos „AMADE-Lietuva“ narys, vykdomojo komiteto narys.

Apdovanojimai

2005 metais Lietuvos televizijos akcijoje „Lietuvos šviesuolis“ gavo apdovanojimą „Už drąsą keičiant visuomenę“ (už veiklą stabdant patyčias mokyklose bei „Vaikų linijos“ darbą).
„Sugiharos fondas – diplomatai už gyvybę“ skyrė R. Povilaičiui 2006-ųjų „Lietuvos tolerancijos žmogaus“ apdovanojimą „už tylų nuolatinį darbą, mažinant neapykantą ir susvetimėjimą visuomenėje, pastangas sukurti saugų vaiko pasaulį“.
Los Angeles FC

Istorija

Įkurtas 2014 m., nuo 2018 m. rungtyniauja Major League Soccer.
Daugiaspalvės ešeržuvės

Požymiai

Dydis nuo kelių centimetrų (nykštukinės daugiaspalvės) iki beveik metro (geltonasis ešerys). Kūnas paprastai aukštas, su vienu nugariniu peleku. Turi porą viengubų šnervių. Ikrus išneršia į smėlyje įruoštą duobutę ir vėliau saugo – patelė, o kartais ir patinas nešiojasi ikrus burnos ertmėje.
Neli Uvarova

Biografija

Gimė Lietuvoje, rusės ir armėno šeimoje. Išgarsėjo suvaidinusi pagrindinį vaidmenį seriale „Bjaurusis ančiukas“.
Benediktas Sugintas

Biografija

Baigė Žemaičių kunigų seminariją ir 1919-05-04 buvo įšventintas į kunigus, 1926 m. – Lietuvos universiteto Teologijos-filosofijos fakultetą. Dirbo kunigu Kėdainių, Panevėžio, Ukmergės, Raseinių, Tauragės parapijose, mokė tikybos įvairių pakopų mokyklose. 
1931 m. išvyko į Braziliją, San Paule dirbo kapelionu. 1931 m. Brazilijos lietuvių Romos katalikų Šv. Juozapo bendruomenės pirmininkas. Jo iniciatyva 1931 m. San Paulo mieste atidaryta pirmoji lietuviška koplyčia Vila Bela. Organizavo ir rinko lėšas pirmajai lietuviškai bažnyčiai statyti. 1936 m. bažnyčia pastatyta ir pradėjo veikti Vila Zelinoje. Bažnyčia veikia iki pat šiol, viduje paminklinė lenta jos statytojui Benediktui Sugintui. Rašė straipsnius laikraščiui „Brazilijos lietuvis“. 1935 m. įsteigė ir redagavo savaitraštį „Garsas“, kuris nuo 3-ojo numerio vadinosi „Šviesa“. 1937 m. grįžo į Vilnių, studijavo Kauno Vytauto Didžiojo ir Vilniaus universitetuose. 1944 m. pasitraukė į Vokietiją, 1949 m. atvyko į JAV, rūpinosi tremtinių reikalais, labdara.  JAV  organizavo paramą lietuviškiesiems švietimo židiniams. Subūrė apie 40 šalpos būrelių - Vasario 16-osios gimnazijai Vokietijoje surinko apie 150 000 dolerių.